Suomalaiset eivät luota päättäjiinsä, olipa kyse kunta- tai EU-päättäjistä tai valtakunnallisista ja maakunnan päätöksentekijöistä, selviää Kunnallisalan kehittämisäätiön (siirryt toiseen palveluun) tutkimuksesta.

Valtakunnan ja kotimaakunnan päättäjiin luottaa kyselyn mukaan joka neljäs. Kolmannes vastaajista kertoi luottavansa kotikuntansa päättäjiin erittäin tai melko paljon. Suurin osa, 60 prosenttia, vastasi, ettei luota kuntapäättäjiinsä kovinkaan paljoa tai ei ollenkaan. Seuraavan kerran äänestämään pääsee 9. huhtikuuta pidettävissä kuntavaaleissa.

Keskustalaiset tyytyväisiä, perussuomalaisilta epäluottamusta kaikille

Puoluekantaa tiedusteltaessa selviää, että keskustan kannattajat ovat tyytyväisimpiä niin valtakunnan, maakunnan kuin kotikunnankin päätöksentekijöihin. Europäättäjiin he suhtautuvat kuten vastaajat keskimäärin.

Kokoomuksen tukijat puolestaan luottavat keskimääräistä enemmän kaikkien tasojen päättäjiin.

Perussuomalaisiksi itsensä mieltävät eivät luota merkittävästi minkään tason päättäjiin. Hallituspuolue perussuomalaisten kannattajat suhtautuivat kyselyssä valtakunnan päättäjiin samoin kuin oppositiopuolueiden kannattajat, epäluottamuksella. Lähes 80 prosenttia heistä vastasi, ettei luota valtakunnallisiin päättäjiin kovinkaan paljon tai ei lainkaan.

Europäättäjät oma lukunsa, 75 prosenttia ei luota

Kolme neljästä suomalaisesta tuntee epäluottamusta Euroopan unionin päättäjiä kohtaan. Kyselyyn vastanneista suurin osa kertoi, ettei luota lainkaan tai ei kovinkaan paljoa EU-päättäjiin. Lähes joka viides kertoo luottavansa Euroopan unionin päättäjiin erittäin paljon tai melko paljon.

Kunnallisalan kehittämissäätiö teetti Maakuntapuntari 2017 -tutkimuksen markkinatutkimusyritys Kantar TNS:llä. Tutkimusaineisto koottiin internetpaneelissa viime joulukuussa. Haastatteluja tehtiin kaikkiaan lähes 4 300. Tulosten virhemarginaali on korkeintaan 1,5 prosenttiyksikköä suuntaansa.